[{"text_idx": "#000000", "text": "Arkones (ARtaj KONfrontoj en ESperanto) okazas de kelkaj jardekoj c\u0302iuseptembre en Poznano, Polujo. Samkiel multaj tradiciaj eventoj, Arkones ne okazis en 2020 kaj 2021 pro la pandemio, sed c\u0302i-jare g\u0302i reaperis por la 36a fojo la 23-25an de septembro 2022. G\u0302i estis iomete malpli granda ol kutime, c\u0302u pro ankorau\u0306aj hezitoj kaj zorgoj pri kovimo, c\u0302u pro neeblo por ruslandanoj veni pro la fia milito. La programo c\u0302i-foje estis dutraka (mi memoras tritrakajn programojn antau\u0306e). Tamen iom pli ol cent homoj el 16 landoj alig\u0302is, kaj plejmultaj el ili (sed ne c\u0302iuj) venis. Malgrau\u0306 la pli malgranda programo, okazis multo, do tute ne eblis vidi c\u0302ion, sed jen miaj impresoj:"}, {"text_idx": "#000002", "text": "La programo, kiel c\u0302iam, estis kombinaj\u0302o de tradiciaj s\u0302atataj eventoj kaj iuj unikaj\u0302oj. Temante pri tradicio, Zuzanna Kornicka kaj Anjo Amika ambau\u0306 g\u0302uinde koncertis, kiel kutime, kaj tio donis belan senton pri vera reveno al Arkones! Mi apenau\u0306 imagas Arkoneson sen lau\u0306ta kunkantado de la refreno \u201cHej! Hej!\u201d dum la kanto Soko\u0142y (Nizoj)."}, {"text_idx": "#000003", "text": "Dum la inau\u0306gura vespero okazis koncerto de Oksana Kovalivska, kiu log\u0302as en Polujo dum ses monatoj, rifug\u0302inte de la milito en Ukrainujo. S\u0302i bele kantis plurajn ukrainajn kantojn, inkluzive de la lastatempe furora kanto \u201cRug\u0302a viburno\u201d. Trupo de c\u0302irkau\u0306 dek ukrainaj junaj dancistoj prezentis ege emocian baleton pri la malg\u0302ojo kau\u0306zita de la milito. Ili ankau\u0306 prezentis pli gajan dancon. Mi au\u0306dis plurajn homojn diri, ke tiu ukraina kanta kaj danca prezento tre kortus\u0302is ilin; certe mi sentis kortus\u0302on."}, {"text_idx": "#000007", "text": "Plurajn prelegojn faris partoprenantoj de la Interlingvistikaj Studoj. Ekzemple, mi vidis prezentojn pri diversaj stenografiaj sistemoj de Rafa\u0142 Darasz (Polujo), pri la problemoj pri troa retumado de Song Young-me (Koreujo), pri memeoj (retaj bilds\u0302ercoj) de Arya Ferduzi (Indonezio). Okazis kelkaj prezentoj de foraj homoj: Benoit Sasiaczyk (franco log\u0302anta en C\u0302inujo) koncertis (registrita filmo estis montrita) kaj Arko (Gong Xiaofeng) de C\u0302inujo prelegis vive rete pri diferencoj en komunikado inter c\u0302inoj kaj eu\u0306ropanoj. Ilona Koutny, c\u0302efmotoro de la studoj, prelegis pri la angla kaj Esperanto; Ve\u030cra Barandovska\u0301 prezentis pri planlingvoj."}]